Kakawin Arjunawiwāha/Pupuh 25
Pupuh 25 - Śārdūlawikrīḍita 

1. 
a. sang Citrānggada Citrasena panihung kānan pangantîng gĕgĕr 
b. munggw ing keri ta sang Jayāntaka sumār makrĕp kahañjur mahā 
c. sākṣād dhastanikang gĕlar hangun-angun mahyun rumoha ng musuh 
d. manggĕh byūha nirâpagĕh mawunuhan tan pokihan durgama

2. 
a. sampunyân marĕpāt katon ta sahab ing daityâḍarat ghūrṇita 
b. pakraknyân paḍa garjitângamah-amah sākṣāt gĕlap sāyuta
c. grit ning syandana panghrik ing kuda liman lāwan krĕbĕtning dhwaja 
d. wāgyūtpāta kilat sakê patakising dāngṣṭrāgra tan pāntara

3. 
a. sārsök sañjata wāh mahāsura tasik muntab titahnyân wutah 
b. liṇḍū ng rāt gumiwang mahītala bĕlah sangsāra kadyâyunan 
c. mrĕm ng āditya lĕbū ḍĕḍĕt paruṣwātâwor alisyus mĕlĕk
d. sang hyang Meru rubuh tasik mawurahan brahmāṇḍa kāṇḍĕg rĕngat

4.
a. prang bwat daitya mamāh gunung parĕng amūk durnīti tan wring bhaya 
b. gutgūtĕn sumĕgut paḍânggrĕgut apan krodhâlawas göng galak 
c. prangning śūrasura pwa sāra paḍa tâwantah matĕmu ing tĕngah 
d. lwir guntur mapagut matambĕh i harĕp norângucap mundura

5. 
a. hūngning bheri mṛdāngga māri karĕngö dening papan pākrĕpuk 
b. angrĕs kakrĕciking tĕwĕk kĕtug ikang kontângĕnê sāmaja 
c. lāwan deni pangohaning pamĕkasing prāṇânguhuh kātara 
d. mwang pahyāning amök ikā krĕtĕb ikang wāhw âpulih mombakan

6. 
a. wyartha ng jantra panah galah kasĕsĕkan tan paprayogâkabĕt 
b. anghing kadga gadângĕnê silih arug ring tomara mwang tuhuk 
c. anyat mānahut angdĕdĕl paḍa silih bandhâlupêng sañjata 
d. akweh māti silih tĕkĕk patĕhikang patrĕm lawan kris pamök

7. 
a. kapwâlwang sakasewu sārwuda dudū ng mātangga lāwan kuda 
b. rūgning rĕngga rathân pabĕntur asilih tiṇḍih rĕmĕk bhīṣaṇa 
c. aprang ring kuṇapādri ta pwa wĕkasan sang wīrasinghângḍapur 
d. mĕntas ring rudhirārṇawârurĕk arok hyun-hyun wijah ghūrṇita

8 
a. sang siddharṣi hanêng langit harĕp anontonâtakut tâlayū 
b. kapwâmrĕm matukup kapö kapĕlĕngĕn trāsânglayang miṇḍuhur 
c. āpan lwir sinangā ng langit ri dilah ing sarwāstra muntab murub 
d. awrĕg ring rawilokamaṇḍala hilang tistis tikang bhāskara

9.
a. lwirnyân mangkana, saprahāra kapahūng têkang watĕk rākṣasa 
b. tan wruh yan sinĕsĕb kagöm pinĕgatan sangkêng gĕgĕr durbala 
c. sang Citrānggada Citrasena tumitih mwang sang Jayāntângusī 
d. yêkân pawrĕg i wuntat awri wulangun tan wring laganyân winor

10. 
a. abyūran kakasut waneh paḍa tayâmūk-wūk mangungsî kiwul 
b. tĕkwan pwâsalĕsök mangunduri jurang wāhw âpulih kedĕkan 
c. anyat tĕka ring antarāla pinanah rĕmpū tibâgĕnturan 
d. de sang Pārtha lawan surendra tumitih sangkê harĕp sāhasa

11 
a. pāt mantrinira sang Niwātakawaca rwêkang kapökan parĕng 
b. sangkīrṇa ng bala daitya mukhya kawĕnang keṇḍit lĕwih sāyuta 
c. kālanyân sinĕsĕb paḍâlap-alapan sang wīrawidyādhara 
d. kagyat durbala binwatan pinulihan dening watĕk rākṣasa

12.
a. sakwehning kahalâwaluy ri tĕka sang daityādhirājâpulih 
b. muntab krodhanirân kahĕnti pinusus sakwehnikang pangharĕp 
c. hetunyân tĕka mangdĕmak kadi ta sanghārāgni sākṣāt murub 
d. sökning rākṣasa bhāma sāk sakapapag sañcūrṇa bhasmīkṛta

Arjunawiwāha
Kakawin Arjunawiwāha